પાઠ 14
મૂસા અને બળતી ઝાડી
શિક્ષકની માર્ગદર્શિકા  ·  જુઓ, સાંભળો અને જીવો – પુસ્તક 2: ઈશ્વરના પરાક્રમી માણસો
	હેતુ
	બાળકોને શીખવવું કે ઈશ્વરે મૂસાને આગેવાન બનવા બોલાવ્યો અને કામ કરવાની શક્તિ આપી.

	શાસ્ત્રવાંચન
	નિર્ગમન 2:11 – 3:21; 4:1-20

	મુખપાઠ કલમ
	નિર્ગમન 3:14
“હું જે છું તે છું … ઇઝરાયલીઓને કહે: ‘હું છું એ મને તમારી પાસે મોકલ્યો છે.’”



પાઠની રજૂઆત
શરૂઆત
વર્ગ સામે, કાળજીપૂર્વક કાગળનો ટુકડો સળગાવો અને તેને પૂરેપૂરો બળી જવા દો. (જો તમે સળગતો કાગળ રસોઈના વાસણના ઢાંકણ પર મૂકો, તો વર્ગ તેને જોઈ શકશે અને તે સલામત રહેશે.) બાળકોને બતાવો કે કંઈક બળી જાય ત્યારે બહુ ઓછું બાકી રહે છે.
આજના શિક્ષણના મુખ્ય મુદ્દાઓ
	1.મૂસા રણમાં હતો ત્યારે તેણે એક ઝાડી જોઈ જે સળગતી હતી, પણ બળી જતી ન હતી. ચિત્ર 14 ટૂંકમાં બતાવો.
મૂસા રણમાં કેમ હતો? છેલ્લે આપણે તેના વિશે વાત કરી ત્યારે રાજાના ઘરમાં તેની સંભાળ લેવાતી હતી! ઈશ્વરે તેને બાળક તરીકે બચાવ્યો અને રક્ષણ કર્યું હતું. ચિત્ર 13 ટૂંકમાં બતાવો. પાઠ 13ની વાર્તા અને મુખપાઠ કલમનું પુનરાવર્તન કરો.
	2.મૂસા ફારુનના ઘરમાં મોટો થયો, પણ તે પોતાના લોકોને મળવા ગયો ત્યારે તેઓ જે ક્રૂરતા અને અન્યાય સહન કરતા હતા તે તે સહન કરી શક્યો નહિ. તેણે પોતાની રીતે બાબતો સુધારવાનો પ્રયત્ન કર્યો અને પરિણામે જીવ બચાવવા નાસવું પડ્યું (2:11-14).
	3.આ બીજા દેશમાં મૂસાએ લગ્ન કર્યાં અને 40 વર્ષ રહ્યો. સિનાઈ પર્વતની નજીક રણમાં પોતાના સસરાનાં ઘેટાંની સંભાળ રાખતાં, ઈશ્વરે તેને આગેવાન કેવી રીતે બનવું તે શીખવ્યું (2:21-22).
મૂસાના લોકો, ઇઝરાયલીઓ, હજી મિસરમાં ગુલામ હતા. તેમણે પોતાના દુઃખમાં ઈશ્વરને પોકાર કર્યો (2:23-25).
	4.એક દિવસ મૂસાએ એક વિચિત્ર બાબત જોઈ. એક ઝાડી નાશ પામ્યા વગર બળતી હતી! મૂસા સારી રીતે જોવા નજીક ગયો. ચિત્ર 14 ફરી બતાવો. ઈશ્વર અગ્નિમાંથી મૂસા સાથે બોલ્યા (3:1-3).
	5.મૂસા ઝાડી પાસે ગયો ત્યારે ઈશ્વરે મૂસાને કહ્યું કે તેણે યાદ રાખવું જોઈએ કે ઈશ્વર પવિત્ર છે (3:4-6).
	6.ઈશ્વરે મૂસાને કહ્યું કે ઇઝરાયલીઓને મિસરમાંથી નવા દેશમાં લઈ જવા માટે તેને પસંદ કરવામાં આવ્યો છે (3:7-10).
	7.મૂસાએ ઘણાં બહાનાં કાઢ્યાં. તે આ કામ ઉપાડવા માગતો ન હતો!
મૂસાએ કહ્યું: ક) તે મહત્ત્વનો માણસ ન હતો (3:11). ખ) ઇઝરાયલીઓને ઈશ્વર વિશે શું કહેવું તે તેને ખબર ન હતી (3:13; 4:1). ગ) તે બિલકુલ સારો વક્તા ન હતો (4:10).
	8.ઈશ્વરે મૂસાએ આપેલા દરેક બહાનાનો જવાબ આપ્યો અને મૂસાને પોતાના વિશે શીખવ્યું. ઈશ્વરનું નામ, તેમણે કહ્યું, હું જે છું તે છું (3:14). આ નામ બતાવે છે કે ઈશ્વર હંમેશાં હાજર છે, હંમેશાં સક્રિય છે અને હંમેશાં એ જ રહે છે. લોકોને ખાતરી કરાવવા કે તે ઈશ્વરનો સંદેશવાહક છે તે માટે ઈશ્વરે મૂસાને ત્રણ ચિહ્નો આપ્યાં (આપણે આ આગળના પાઠમાં જોઈશું; 4:2-9). મૂસાનો ભાઈ હારૂન તેનો પ્રવક્તા બનશે કારણ કે તે વધુ સારો વક્તા હતો.
	9.મૂસા ઈશ્વરનું કામ કરવા તૈયાર થઈને મિસર પાછો ફર્યો (4:18-20).
મુખપાઠ કલમ બોલો
વાર્તા પ્રત્યે આપણો પ્રતિભાવ
ઈશ્વર આપણને તેમના માટે કંઈક કરવા કહે ત્યારે તે કરવા માટેની શક્તિ અને કૌશલ્ય આપ્યા વગર આપણને છોડતા નથી. જો તમે તમારા મિત્રો સાથે ઈશ્વર કોણ છે તે વિશે વાત કરશો, તો ઈશ્વર તમને સાચી વાતો કહેવામાં મદદ કરશે.
શિક્ષકો માટે નોંધ: મિસરીઓ મૂસાના લોકોને હિબ્રૂ કહેતા. હિબ્રૂઓ પોતાને ઇઝરાયલના લોકો કે ઇઝરાયલીઓ કહેતા. ઇઝરાયલ તે નવું નામ છે જે ઈશ્વરે યૂસફના પિતા યાકૂબને તેના જીવનમાં પછીથી આપ્યું.
મુખપાઠ કલમ દૃઢ કરાવો

